લોલાનું પરફોર્મન્સ ચાલુ જ હતું અને દર વખતની જેમ હાઉસ ફૂલ, પણ એક વ્યક્તિનો પ્રવેશ થતા જ બધા ચોકી ગયા, મેનેજર પોતાના ટેબલેથી ઉઠીને તેને લેવા દોડી ગયો, અમુક લોકોને ખસેડીને વચ્ચો-વચ તેના માટે નવું ટેબલ લગાવાયુ. આ વ્યક્તિ હતો રીકો, ત્યાનો માફિયા કહો તો માફિયા અને ક્રાઈમ લોર્ડ. આખું શહેર તેનાથી ડરતું અને થર-થર કાંપતું. રીકોએ લોલાના ખૂબ વખાણ સાંભળેલા અને તે દિવસે તેણે જાતે જઈને જોવાનું નક્કી કર્યું અને પહેલી જ નજરે એ પણ બધાની જેમ લોલા માટે પાગલ બની ગયો. પરફોર્મન્સ પૂરું થયા પછી લોકો તો નીકળવા લાગ્યા પણ રીકો હજી ત્યાં જ બેઠેલો હતો અને તેણે મેનેજરને ઈશારો કર્યો એટલે એ ખડે પગે હાજર થઇ ગયો. રીકોએ કહ્યું કે મને લોલાનું પરફોર્મન્સ ખૂબ ગમ્યું છે અને મારે તેને રૂબરૂ મળીને તેના વખાણ કરવા છે. મેનેજર તો સામે કઈ બોલી શકે એમ હતો જ નહિ અને એટલે એ તો લોલાને બોલાવવા ગયો પણ અંદરથી તો ખબર હતી કે ખરેખર રીકોનાં મનમાં શું હતું.